Imtella' Novembru 4, 2021 - Aġġornata 4 Ta' Novembru, 2021 8:02am Studju fir-Renju Unit qed jindika li t-tilqima kontra l-'human papillomavirus' (HPV) qed tnaqqas drastikament l-inċidenza tal-kanċer tal-għonq tal-utru. It-tilqima fir-Renju Unit bdiet tingħata lil bniet fl-2008, u llum instab li dawk it-tfajliet li kienu mlaqqma bejn l-età ta' 11 u 13-il sena, kellhom ħafna inqas żvilupp ta' tumuri, waqt li dawk li mardu bil-kanċer tal-għonq tal-utru naqsu b'87%. Huwa mistenni li dan in-numru jikber iktar ma jgħaddi ż-żmien, minħabba li iktar ma jikbru n-nisa iktar għandhom ċans li jimirdu bil-kanċer. Ir-riżultati kienu inqas inkoraġġanti għal tfajliet imlaqqma meta kienu ikbar fl-età, minħabba li inqas tfajliet f'dan il-grupp iddeċidew li jieħdu t-tilqima, u barra minn hekk din idealment tingħata qabel ma jsiru attivi sesswalment. L-istudju, ippubblikat f'The Lancet, qed jagħti tama li tilqim f'waqtu għall-HPV jista' jelimina kważi kompletament dan il-kanċer, u li nisa mlaqqma jkollhom bżonn jagħmlu inqas 'smear tests'. Qed ikun ikkalkulat li l-kampanja ta' tilqim tal-HPV fir-Renju Unit evitat 450 kanċer u 17,200 tumur. Mill-2019 it-tilqima bdiet tiġi offruta wkoll lis-subien.